इस सम्बन्ध में प्रवक्ता जैसे वेब-माध्यमों ने अपनी घोषित विचारधारा के बाद भी एक रास्ता बनाया जहाँ विविध विचारों को स्थान दिया जाने लगा। इससे असंतोष भी उभरा, खींचतान भी हुई लेकिन सार्थक विमर्श ने जन्म लिया। अंतर्जाल के सामूहिक माध्यमों को स्वतंत्र विमर्श की जगह बनना ही होगा अन्यथा एक सकारात्मक अभिव्यक्ति आपका मुह ताकते थोडे ही बैठी रहेगी, यह फेसबुक पर सामग्री गयी, अथवा ट्वीट किया गया और हो गयी बात ग्लोबल। हिन्दी पत्रिकाओं ने बहुत दिनों तक मठाधीशी की है तथा उनका नशा अभी भी उतरा नहीं है। वैकल्पिक माध्यमों/ वैकल्पिक मीडिया को संजीदा से न लिये जाने की नौटंकी आज भी की जाती है तथा अपनी दूकान के पकवान की ओर रिझाने का सिलसिला चल रहा है। क्या विचारों के लोकतंत्र के बिना इन दूकानों के पकवानों में स्वाद होगा भी? बात जगदीश्वर जी के वक्तव्य से आरंभ की थी तो अंत भी उनके ही कथन से – “यह बताने की जरुरत नहीं है कि लोकतंत्र की सुविधाओं और कानूनों का तो हमारे वामपंथी-दक्षिणपंथी इस्तेमाल करना चाहते हैं लेकिन लोकतांत्रिक नहीं होना चाहते और लोकतंत्र के साथ घुलना मिलना नहीं चाहते। लोकतंत्र सुविधावाद नहीं है”।